DA Den Europæiske Unions Tidende C 153/8

Offentliggørelse af ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 153/08

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser (2)

ANSØGNING OM ÆNDRING I HENHOLD TIL ARTIKEL 9

»CILIEGIA DI MAROSTICA«

EF-Nr.: IT-PGI-0105-01057-27.11.2012

BGB ( X ) BOB ( )

1. Afsnit i varespecifikationen, som berøres af ændringen

—  Benævnelse af produktet — ☒ Produktbeskrivelse —  Geografisk område —  Bevis på oprindelse — ☒ Produktionsmetode —  Tilknytning — ☒ Mærkning —  Krav i nationale bestemmelser —  Andet (angives nærmere)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Produktbeskrivelse

Mindstediameteren for friske »Ciliegia di Marostica« BGB til spisebrug er øget fra 20 til 23 mm i overensstemmelse med ændringer til sortsudvalget i artikel 5 i varespecifikationen.

Hvad angår produktets kommercielle egenskaber, når det markedsføres i frisk tilstand, henvises til Fællesskabets gældende bestemmelser.

Det er præciseret, at produkter, som er delvist intakte, uden stilk og af en generel dårligere kvalitet, kan anvendes til industriel forarbejdning, også selv om de er mindre end 23 mm. Formålet hermed er at præcisere reglerne om anvendelse af produktet til forarbejdning.

Produktionsmetode

Bredere udvalg af sorter: Listen over tilladte sorter er blevet ajourført og omfatter nu sorter, der giver større udbytte og er bedre tilpasset det aktuelle marked med hensyn til produktion og frem for alt kvalitet (større, mere smagfulde og mere holdbare frugter). Formålet hermed er at fremme udskiftningen af sorter, der ikke længere opfylder efterspørgslen på markedet, og samtidig så vidt muligt bevare den lokale biodiversitet.

Sorten Ulster er fjernet, eftersom den ikke længere dyrkes i området.

Omformuleret og forenklet beskrivelse af dyrkningsmetoden: Beskrivelsen af dyrkningsmetoden er blevet omformuleret og forenklet med præcise og omfattende regler for nye kirsebærplantager og for allerede etablerede plantager. Hvad angår de tilladte dyrkningsmetoder for nye plantager, er der tilføjet specifikke bestemmelser om bearbejdning af jorden og plantemateriale. Derudover er der for alle typer plantager foretaget ændringer til flere krav med hensyn til jordens egenskaber, plantetætheden, landbrugstypen, skadedyrsbekæmpelse, jordbearbejdning, gødskning og vanding.

Opbevaring af produktet: Der er fastlagt regler om, hvordan frugt, der ikke er solgt inden for 48 timer efter høsten, skal behandles: Den skal nedkøles eller behandles med andre passende metoder for at sænke respirationshastigheden og sikre kirsebærrenes kvalitet.

Mærkning

Emballage: Der er tilføjet en mindstebeholderkapacitet på 250 gram for at opfylde behovet for mindre pakninger.

Tolerance: Der er fastsat en tolerance på 10 % med hensyn til størrelse og farve af antal eller vægt af kirsebær i individuelle pakninger.

Logo: Farven på bladet på logoet for den geografiske betegnelse er ændret, så den passer til farven på stilken af frugten, som repræsenterer »Ciliegia di Marostica BGB«. Derudover foreslås en forenklet version af logoets tekst: »Ciliegia di Marostica BGB« i stedet for »Ciliegia di Marostica Ciliegia BGB« for at gøre det lettere for forbrugerne at genkende produktet.

Endelig er kravene til størrelse blevet fjernet, så logoet kan anvendes mere effektivt på salgsmateriale, mens det obligatoriske størrelsesforhold mellem højde og bredde på 1,2 er fastholdt.

Det er gjort muligt at udskifte akronymet BGB med ordene i deres fulde længde. Det anføres udtrykkeligt, at EU-symbolet skal anvendes.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser (3)

»CILIEGIA DI MAROSTICA«

EF-Nr.: IT-PGI-0105-01057-27.11.2012

BGB ( X ) BOB ( )

1. Betegnelse

»Ciliegia di Marostica«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Navnet »Ciliegia di Marostica« er forbeholdt frugt fra sorter, der tilhører følgende grupper:

— de meget tidlige sorter »Sandra« og »Francese«, hvoraf sidstnævnte henhører under sorterne Bigarreau Moreau og Burlat

— den middeltidlige sort »Roana« og den tidlige Durone-sort »Roman«

— de sene sorter »Milanese«, »Durone Rosso« (svarende til Ferrovia) og »Bella Italia«

— »Sandra Tardiva«

— sorterne »Van«, »Giorgia«, »Ferrovia«, »Durone Nero I«, »Durone Nero II« og »Mora di Cazzano«.

Derudover tillades følgende sorter: »Bella di Pistoia« (»Durone Rosso«), »Black Star«, »Early Bigi«, »Grace Star«, »Kordia«, »Lapins«, »Marostegana«, »Prime Giant«, »Regina« og »Folfer«.

Friske »Ciliegia di Marostica« til spisebrug er store i størrelsen og intense i farven, fra klar rød til mørkerød, afhængigt af sorten.

Den friske frugt til spisebrug, der bringes i omsætning, skal være intakt, sund, med stilk, ren og fri for synlige urenheder på overfladen.

Størrelsen af den friske frugt til spisebrug er mindst 23 mm.

Frugt til anden brug (f.eks. i sukkervarer) kan være uden stilk, delvist intakte og mindre end 23 mm.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle trin i forbindelse med dyrkning og høst af »Ciliegia di Marostica« skal finde sted i det afgrænsede geografiske område.

Friske kirsebær, der bringes i omsætning til spisebrug, skal høstes med håndkraft.

3.6. Særlige regler vedrørende udskæring, rivning eller emballering osv.

Frugten skal pakkes i beholdere med faste sider. Frugt, der ikke opfylder standarderne, eller frugt, der er for lille, frasorteres og fjernes på produktionsstedet.

Indtil frugten bringes i omsætning, skal den opbevares køligt og overdækket for at undgå, at kvalitet og holdbarhed reduceres.

Produkter, der ikke er blevet solgt senest 48 timer, efter de er høstet, skal nedkøles korrekt eller behandles med andre metoder, som nedsætter frugtens stofskifte.

3.7. Specifikke mærkningsregler

Frisk »Ciliegia di Marostica«, der bringes i omsætning til spisebrug, skal pakkes i særlige beholdere med en størrelse på mellem 250 g og 10 kg.

De anvendte materialer skal være ikke-toksiske, nye og rene og helst være fremstillet af træ, plast eller karton.

Indholdet i de enkelte pakker skal være ensartet og bestå udelukkende af kirsebær af samme sort og kvalitet.

Der tolereres en afvigelse i størrelse og farve på 10 % af antal eller vægt af produkter i individuelle pakker.

Det er obligatorisk at anvende EU-symbolet.

Hver pakke skal have følgende logo for geografisk betegnelse:

4. Præcis afgrænsning af det geografiske område

Produktionsområdet for »Ciliegia di Marostica« omfatter de administrative territorier for ni kommuner i provinsen Vicenza: Marostica, Salcedo, Fara Vicentino, Breganze, Mason, Molvena, Pianezze, Bassano og Schiavon.

5. Forbindelse til det geografiske område

5.1. Det geografiske områdes egenart

Produktionsområdet for »Ciliegia di Marostica« har længe været angivet som et område, som er velegnet til dyrkning af kirsebær. Flere forfattere har lovprist kvaliteten af de kirsebær, der høstes i dette område.

Den nordlige del af området strækker sig over en række bakkedrag med en højde på mellem 100 og 400 meter, mens den sydlige del dækker et område med høje sletter, der primært ligger 90 til 100 meter over havet.

Den jord, kirsebærrene dyrkes på, og som primært består af tertiær basaltklippe, er særlig frugtbar, fattig på kvælstof, men rig på kalium.

Denne jordbundstype forhindrer sammen med den skrånende sydlige eksponering, at vandet stagnerer, og at der opbygges sukker.

Området har et mildt og luftigt klima næsten uden tåge og er beskyttet af Alperne og Dolomitterne mod nord.

5.2. Produktets egenart

Kirsebærrene er hjerteformede, store, klart røde til mørkerøde i farven med middelsaftigt kød og en sød og meget behagelig smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sammenhængen mellem »Ciliegia di Marostica« og produktionsområdet beror på frugtens traditionelle berømmelse, som stammer tilbage fra det 15. århundrede og fortsætter den dag i dag.

Kirsebærdyrkning på bakkedragene i Marostica er dokumenteret i historiske optegnelser fra romertiden og senere perioder.

»Ciliegia di Marostica«'s berømmelse synes at gå helt tilbage til den gamle historie om et spil skak med levende brikker i 1454 mellem to riddere, som bejlede til en ung kvinde, datter af Taddeo Parisio, herre og guvernør for »de prægtige jorder og borgen i Marostica«. Efter dette spil giftede vinderen sig med datteren, mens taberen giftede sig med guvernørens søster. For at fejre den lykkelige begivenhed beordrede Taddeo Parisio, at der skulle plantes kirsebærtræer i hele området.

»Mostra regionale delle ciliegie« (den regionale kirsebærfestival), som holdes i produktionsområdet hvert år i slutningen af maj, er til minde om denne begivenhed, og der vælges to unge kvinder, som spiller rollen som de to brude i rekonstruktionen af dette lille stykke historie.

Marostica-området har ligeledes haft et kirsebærmarked siden 1882, hvilket vidner om områdets meget gamle kirsebærdyrkningstradition.

Marostica-regionen har også en »kirsebærrute«, som går fra byen Bassano langs en vej, der starter fladt og derefter går gennem bakker og dale og alle de områder, der er involveret i produktionen af kirsebær.

En vigtig årsag til »Ciliegia di Marostica«'s berømmelse er producenternes viden om såvel plantning og pasning af kirsebærplantagerne, som ofte ligger på bakker og skråninger, som den særlige omhu, som udvises, når kirsebærrene høstes manuelt.

De færdigheder, som konsekvent og uafbrudt er blevet anvendt til dyrkning af kirsebærtræer på bakkerne i Vicenza-provinsens milde klima, har i århundreder frembragt en frugt, der er elsket for sin farve, saftighed og søde smag.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Ciliegia di Marostica« i Gazzetta Ufficiale (det italienske statstidende) nr. 245 af 19. oktober 2012.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.